Ljósleiðaravæðingu í þéttbýli á höfuðborgarsvæðinu lokið Ljósleiðarinn nær nú til allra heimila í þéttbýli Kópavogar , Seltjarnarness , Garðabæjar , Hafnarfjarðar , Mosfellsbæjar og Reykjavík . Sveitarstjórar þeirra sex sveitarfélaga sem eru á höfuðborgarsvæðinu tóku á dögunum á móti staðfestingu þess efnis frá Gagnaveitu Reykjavíkur . Sveitarfélögin eru að ryðja brautina í stafrænni þjónustu við íbúa og í þátttöku þeirra í stjórn sveitarfélaganna í gegnum netið . Ljósleiðaravæðing styður einnig við atvinnulíf , eflir nýsköpun með öflugum innviðum og er grunnur að fimmtu kynslóð farsímakerfa . Seltjarnarnes fyrst ljósleiðaravætt árið 2007 Þetta umfangsmikla innviðaverkefni á sér talsverða sögu . Seltjarnarnes var fyrsta sveitarfélagið á höfuðborgarsvæðinu sem gerði samkomulag við Gagnaveitu Reykjavíkur um ljósleiðaratengingu hvers einasta heimilis í bænum . Reykjavík kom þar á eftir og síðan hvert sveitarfélagið af öðru . Markmið þessa var í öllum tilvikum að stuðla að tengingu heimilanna við fjarskiptanet sem stæðist tímans tönn og nú njóta íbúar einhvers öflugasta sambands sem heimilum stendur til boða , Eitt gíg , eða þúsund megabita hraða í báðar áttir . Erling Freyr Guðmundsson , framkvæmdastjóri Gagnaveitu Reykjavíkur „ Þetta er heilmikið verkefni sem nú er að baki og það hefur verið frábært að vinna það með þessu forystufólki sem öll horfa langt fram á við í uppbyggingu sveitarfélaganna . Snjallsamfélög , þar sem ótrúlega mörg verkefni daglegs lífs eru leyst með öðrum hætti en áður , eru að byggjast upp mjög ört . Snjallari lausnir eru umhverfisvænni og þess vegna er svo mikilvægt að vinna að framgangi þeirra . Það er einstaklega ánægjulegt að hafa átt svo gott samstarf við sveitarfélögin . Nú eru í heildina fleiri en 100.000 heimili tengd Ljósleiðaranum og við hjá Gagnaveitu Reykjavíkur stefnum að því að tengja að lágmarki 20.000 heimili til viðbótar á næstu árum . “ Sækja um starfSmelltu hér til að sækja um starf .